钦定古今图书集成/理学汇编/文学典/第055卷 > 李涉
## 钦定古今图书集成/理学汇编/文学典/第055卷 > 李涉

按《云溪友议》：“李博士涉谏议渤海之兄，尝适九江，看
牧弟临袂，凡有囊装，悉分匡庐隐士，惟书籍薪米存
焉。至皖之西，忽逢大风，鼓其征帆，数十人皆持兵仗，
而问是何人，从者曰：‘李博士船也’。其中豪首曰：‘若是
李博士，吾辈不须剽他金帛。闻其诗名日久，但希一
篇，金帛非贵也’。李乃赠一绝句，豪首饯赂且厚，李亦”
不敢却。复睹斯人神情复异，而气亦备焉。因与定淮
扬佛寺之期，而怀陆机之荐也。李君及至扬州，遍历
诸寺，遇一女子拜泣，自谓宋态也。宋态者，故吴兴刘
员外全白爱姬也。刘李有昔年之分，因有诗赠曰：“长
忆云仙至小时，芙蓉头上绾青丝。当时惊觉高唐梦，
惟有如今宋玉知。”又曰：“衡阳夜宴使君筵，解语花枝
在眼前。自从明月西沉海，不见姮娥二十年。”李君叹
曰：“不见豪首而逢宋态，成终身之幸喜，恨无言于旧
知也。”后番禺举子李汇征，客游于闽越，驰车至循州，
冒雨求宿。田翁指韦氏之庄居，韦氏乃杖履迎宾，年
已八十馀，自称曰：“野人韦思明，幸获祗奉。”与李生谈
论，或文或史，淹留累夕，汇征善谈而不能屈也。对酒
征《古今》及诗语韦叟吟曰：“长安轻薄儿，白马黄金羁。”
以汇征年少而事轻肥故也。李生还令云：“昨日美少
年，今日成老丑。”叟喟然叹曰：“老其丑矣，少壮所嗤。”至
客改令，不离旧意，曰：“白发有前后，青山无古今。”叟微
笑曰：“白发不远于秀才，何忽于老夫耶？”叟复还令曰：
“此翁白头真可怜，忆昔红颜美少年。”于是共论数十
家歌诗次第，及李涉绝句，主人似酷称其善矣。汇征
遂吟曰：“远别秦城万里游，乱山高下出商州。关门不
锁寒溪水，一夜潺湲送客愁。”又曰：“华表千年一鹤归，
丹砂为顶雪为衣。泠泠仙语人听尽，却向五云翻翅
飞。”叟乃吟二篇曰：“因韩为赵两游秦，十月冰霜渡孟
津。纵使鸡鸣见关吏，不知予也是何人。”又曰：“滕王阁
上唱伊州，二十年前向此游。半是半非君莫问，好山
长在水长流。”李生重咏《赠豪客》诗叟愀然变色曰：“老
身弱龄不肖，游浪江湖，交结奸徒，为不平之事。”及遇
李涉博士，蒙柬此诗，因而敛迹。李公待愚拟陆士衡
之荐戴若思，共主晋室，中心藏焉。远隐罗浮山，经于
一纪。李既云亡，不复再游秦楚，追惋今昔，因乃潸然。
或持觞而酹，反袂而歌云：“春雨潇潇江上村，绿林豪
客夜知闻。他时不用相回避，世上如今半是君。”云溪
子以刘向所谓传闻不如亲闻，亲闻不如亲见也。干
符己丑岁，客于霅川，值李生细述其事，汇征于韦叟
之居，亲观李博士手翰，冀予道于文林。且“思明感知
从善，岂谢古人乎？”